CELEX: 32021Q0618(01)
Language: ro
Date: 2021-01-15 00:00:00
Title: Decizia Agenției de Aprovizionare a Comunității Europene a Energiei Atomice referitoare la adoptarea Regulamentului agenției de determinare a normelor privind compararea cererii și ofertei de minereuri, materii prime nucleare și materiale fisionabile speciale și de abrogare a Regulamentului Agenției de Aprovizionare a Comunității Europene a Energiei Atomice din 5 mai 1960, astfel cum a fost modificat prin Regulamentul din 15 iulie 1975

18.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 218/56
               
            
         Decizia Agenției de Aprovizionare a Comunității Europene a Energiei Atomice referitoare la adoptarea Regulamentului agenției de determinare a normelor privind compararea cererii și ofertei de minereuri, materii prime nucleare și materiale fisionabile speciale și de abrogare a Regulamentului Agenției de Aprovizionare a Comunității Europene a Energiei Atomice din 5 mai 1960, astfel cum a fost modificat prin Regulamentul din 15 iulie 1975
         AGENȚIA DE APROVIZIONARE,
         având în vedere Tratatul de instituire a Comunității Europene a Energiei Atomice, în special articolul 2 litera (d), articolul 52, articolul 55 și articolul 60 alineatul (6),
         având în vedere Statutul Agenției de Aprovizionare a Euratom, instituit prin Decizia 2008/114/CE, Euratom a Consiliului din 12 februarie 2008 (1), în special articolul 13 alineatul (3) litera (a),
         având în vedere Regulamentul (Euratom) nr. 66/2006 al Comisiei din 16 ianuarie 2006 privind exceptarea de la aplicarea normelor din capitolul referitor la aprovizionare în cazul transferului de cantități mici de minereuri, materii prime și produse fisionabile speciale (2),
         având în vedere avizul pe care Comitetul consultativ al agenției, consultat și convocat în mod corespunzător, l-a emis la 13 mai 2016 cu privire la propunerea de nou regulament,
         întrucât:
         
                     (1)
                  
                  
                     În temeiul articolului 2 din Tratatul de instituire a Comunității Europene a Energiei Atomice (denumit în continuare „tratatul”), Comunitatea Europeană a Energiei Atomice se asigură că toți utilizatorii din Comunitate beneficiază de o aprovizionare constantă și echitabilă cu minereuri și combustibili nucleari, prin intermediul unei politici comune de aprovizionare bazate pe principiul accesului egal la sursele de aprovizionare.
                  
               
                     (2)
                  
                  
                     În interesul politicii comune de aprovizionare, prin capitolul 6 din tratat a fost instituită o agenție de aprovizionare (denumită în continuare „agenția” sau „Agenția de Aprovizionare a Euratom”).
                  
               
                     (3)
                  
                  
                     Securitatea aprovizionării cu energie, care este principalul obiectiv al agenției, este un obiectiv esențial al politicii Uniunii în domeniul energiei, în conformitate cu articolul 194 din Tratatul privind funcționarea Uniunii Europene. Acest lucru a fost reafirmat în Comunicarea Comisiei privind Strategia europeană pentru securitate energetică (3), adoptată în 2014 și aprobată de Consiliu.
                  
               
                     (4)
                  
                  
                     În conformitate cu articolul 60 alineatul (6) din tratat, un regulament al agenției, care necesită aprobarea Comisiei, stabilește normele privind compararea cererii și ofertei.
                  
               
                     (5)
                  
                  
                     Regulamentul agenției care este în vigoare a fost adoptat în 1960 (4) și modificat parțial în 1975 (5).
                  
               
                     (6)
                  
                  
                     Începând din anii 1970, dezvoltarea de noi tehnologii și produse privind ciclul combustibilului, precum și apariția unor noi actori pe piață (în special intermediari) și a unor noi practici comerciale au afectat în mod substanțial rolul agenției în ceea ce privește securitatea aprovizionării cu materiale nucleare. În același timp, numărul actorilor de pe piață a crescut considerabil.
                  
               
                     (7)
                  
                  
                     Statutul agenției, stabilit în 2008, i-a consolidat rolul de monitorizare a pieței și de furnizare de expertiză, de informații și de consiliere relevante către Comunitate, sporind astfel necesitatea ca agenția să dispună de cunoștințe complete și actualizate privind piața materialelor și a serviciilor nucleare, inclusiv privind tendințele pieței mondiale.
                  
               
                     (8)
                  
                  
                     Ca urmare a evoluțiilor de mai sus, Regulamentul 1960/1975 al agenției nu mai permite Agenției de Aprovizionare a Euratom să răspundă evoluțiilor de pe piața nucleară și poate pune în pericol capacitatea agenției de a-și îndeplini misiunea.
                  
               
                     (9)
                  
                  
                     Regulamentul trebuie adaptat pentru a spori securitatea juridică pentru industrie, statele membre și Comisia Europeană și pentru a permite agenției să asigure colectarea de date corespunzătoare pentru Observatorul pieței.
                  
               
                     (10)
                  
                  
                     În temeiul articolului 55 din tratat, agenția are dreptul de a primi toate informațiile necesare pentru a-și putea exercita dreptul de opțiune și dreptul exclusiv de a încheia contracte de aprovizionare.
                  
               
                     (11)
                  
                  
                     În îndeplinirea sarcinilor sale, agenția acționează în conformitate cu principiile nediscriminării și accesului egal la sursele de aprovizionare.
                  
               
                     (12)
                  
                  
                     Procedurile de comparare a cererii și a ofertei trebuie stabilite într-un mod care să permită satisfacerea nevoilor în diferite situații de ofertă.
                  
               
                     (13)
                  
                  
                     Este oportun să se mențină contractele directe între utilizatori, producători și intermediari, atât timp cât se asigură aprovizionarea regulată cu materiale nucleare a utilizatorilor comunitari.
                  
               
                     (14)
                  
                  
                     Având în vedere cele de mai sus, agenția a luat inițiativa de a-și actualiza regulamentul, în cooperare cu părțile interesate relevante. Comitetul consultativ al agenției, convocat și consultat în mod corespunzător la 13 mai 2016, a emis un aviz favorabil cu privire la noul regulament.
                  
               
                     (15)
                  
                  
                     În conformitate cu statutul agenției, regulamentul acesteia urmează să fie adoptat printr-o decizie a directorului general al agenției, care necesită aprobarea Comisiei.
                  
               
                     (16)
                  
                  
                     Din motive de claritate, regulamentul actual al agenției trebuie abrogat de la intrarea în vigoare a noului regulament.
                  
               
                     (17)
                  
                  
                     Prin urmare, este oportun să se adopte regulamentul anexat la prezenta decizie și, la intrarea sa în vigoare, să se abroge regulamentul în vigoare al agenției,
                  
               ADOPTĂ PREZENTA DECIZIE:
         
            Articolul 1
            Se adoptă Regulamentul Agenției de Aprovizionare a Comunității Europene a Energiei Atomice de determinare a normelor privind compararea cererii și ofertei de minereuri, materii prime nucleare și produse fisionabile speciale, astfel cum este prevăzut în anexa la prezenta decizie.
         
         
            Articolul 2
            Regulamentul Agenției de Aprovizionare a Comunității Europene a Energiei Atomice de determinare a normelor privind compararea cererii și ofertei de minereuri, materii prime și produse fisionabile speciale, astfel cum este în prezent în vigoare (6), se abrogă de la intrarea în vigoare a noului regulament.
         
         
            Articolul 3
            Prezenta decizie intră în vigoare la 1 iulie 2021, sub rezerva aprobării de către Comisia Europeană. Decizia se publică în Jurnalul Oficial al Uniunii Europene împreună cu decizia Comisiei care o aprobă.
         
         
            Adoptată la Luxemburg, 15 ianuarie 2021.
            
               
                  Pentru Agenția de Aprovizionare a Euratom,
               
               
                  Directorul general
               
               Agnieszka Ewa KAŹMIERCZAK
            
         
         
            (1)  JO L 41, 15.2.2008, p. 15.
         
            (2)  JO L 11, 17.1.2006, p. 6.
         
            (3)  COM(2014) 330 final.
         
            (4)  Decizia Comisiei CEEA de stabilire a datei la care Agenția de Aprovizionare a Euratom își preia atribuțiile și de aprobare a Regulamentului privind compararea cererii și ofertei de minereuri, materii prime și produse fisionabile speciale adoptat de agenție la 5 mai 1960 (JO 32, 11.5.1960, p. 776. - ediția specială în limba engleză: seria I, capitolele 1959-1962, p. 45).
         
            (5)  JO L 193, 25.7.1975, p. 37.
         
            (6)  JO 32, 11.5.1960, p. 777, astfel cum a fost modificat (JO L 193, 25.7.75, p. 37) și corectat (Textul consolidat al rectificărilor la instrumente publicat în Edițiile speciale 1952-72, p. 3 (511/60).